Generálna prokuratúra
Slovenskej republiky

VI/1 Spr 84/23/1000

Zbierka služobných predpisov
generálneho prokurátora
Slovenskej republiky
Por. č. 6/2023

P R Í K A Z

generálneho prokurátora Slovenskej republiky

z  31. mája 2023,

ktorým sa mení príkaz generálneho prokurátora por. č. 9/2017 z 25. augusta 2017 o postupe prokurátorov pri vykonávaní pôsobnosti prokuratúry v netrestnej oblasti

Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento príkaz:

Čl. I

Príkaz generálneho prokurátora Slovenskej por. č. 9/2017 z 25. augusta 2017 o postupe prokurátorov pri vykonávaní pôsobnosti prokuratúry v netrestnej oblasti, sa mení takto:

1. Článok 10 vrátane nadpisu znie: 

„Článok 10
Všeobecné ustanovenia

(1) Príslušnosť prokurátora na vykonanie procesných úkonov v civilnom procese je určená podľa príslušnosti súdov,4a) ak tento príkaz na základe oprávnenia ustanoveného v § 51 ods. 1 zákona o prokuratúre neustanovuje inak.

(2) Na konanie o podnete na vykonanie opatrenia prokurátora v oblasti civilného procesu je príslušný prokurátor podľa odseku 1.

(3) Na procesné úkony v konaní prvej inštancie pred okresným súdom alebo mestským súdom (ďalej len „okresný súd“) je príslušný prokurátor okresnej prokuratúry, ktorá má sídlo v obvode okresného súdu. Ak majú v obvode okresného súdu sídlo dve alebo viaceré okresné prokuratúry, príslušný je prokurátor okresnej prokuratúry, v obvode ktorej je miesto rozhodné pre založenie miestnej príslušnosti súdu.4b)

(4) Na procesné úkony v konaní prvej inštancie pred krajským súdom je príslušný prokurátor krajskej prokuratúry, ktorá má sídlo v obvode krajského súdu. 

(5) Na procesné úkony v odvolacom konaní, ak je odvolacím súdom okresný súd, je príslušný prokurátor okresnej prokuratúry podľa odseku 3.

(6) Na procesné úkony v odvolacom konaní, ak je odvolacím súdom krajský súd, je príslušný prokurátor krajskej prokuratúry, v obvode ktorej má sídlo okresná prokuratúra podľa odseku 3. 

(7) Na procesné úkony v dovolacom konaní a na procesné úkony v odvolacom konaní, ak je odvolacím súdom Najvyšší súd Slovenskej republiky, je príslušný prokurátor generálnej prokuratúry. 

(8) Ak prokurátor zistí, že na procesné úkony je príslušný iný prokurátor, je povinný vykonať neodkladné úkony alebo šetrenia, ak hrozí nebezpečenstvo z omeškania a postúpiť vec príslušnému prokurátorovi.“.

2. Článok 18 vrátane nadpisu sa vypúšťa.

Čl. II

Tento príkaz nadobúda účinnosť 1. júna 2023.

podpis
Dr. h. c. JUDr. Maroš Žilinka, PhD.
generálny prokurátor Slovenskej republiky